

2025. gada 15. janvārī

**“Vivi” uzsācis satelīta iekārtu darbības un savienojamības ar vilcieniem pārbaudes interneta pakalpojumu pieejamības uzlabošanai**

**Pasažieru pārvadātājs pa dzelzceļu “Vivi” sadarbībā ar uzņēmumu “RebelRoam” uzsācis 5G mobilā tīkla maršrutētāju un ‘’Starlink” satelīta iekārtu darbības un savienojamības ar vilcieniem pārbaudes. Iegūtie dati tiks izmantoti, lai pilnveidotu bezvadu interneta pakalpojumu pieejamību pārvadājumu laikā.**

Pārbaužu laikā, izmantojot “Peplink” multimodemu maršrutētājus, kas apvieno dažādu mobilo sakaru operatoru 4G/5G frekvences, un “Starlink” satelīta iekārtu, tiek kartēts mobilo sakaru tīkls visos dzelzceļa maršrutos Latvijā, vienlaikus pārbaudot arī iekārtu savstarpējo savienojamību ātra un stabila datu pārraides tīkla pārklājuma nodrošināšanai.

‘’Lai nodrošinātu uzticama interneta pārklājuma pieejamību pasažieriem visa brauciena laikā, kā arī panāktu dažādu vilcienos esošo sistēmu, kurām nepieciešams stabils datu pārraides tīkla savienojums, optimālu darbību, esam uzsākuši pārbaudes, lai datu līmenī noskaidrotu 4G/5G frekvences signāla pārklājuma pieejamību dzelzceļa līnijās, kurās veicam pasažieru pārvadājumus. Mērījumos izmantojam vairākus 4G/5G mobilā tīkla maršrutētājus, kā arī “Starlink” satelīta iekārtu, kas uzstādīta uz viena no mūsu vilcieniem,’’ norāda AS “Pasažieru vilciens” valdes priekšsēdētājs Raitis Nešpors.

Iekārtu izmēģinājuma etapā tiek pārbaudīta arī 4G/5G un satelīttehnoloģiju apvienošanas efektivitāte to izmantošanai vilcienos. “Vivi” paredz, ka šī pieeja var nodrošināt nepārtrauktu piekļuvi internetam pat attālos, mazapdzīvotos apgabalos, kur virszemes tīklu signāla pieejamība ir ierobežota.

Pārbaudēs iegūtie dati tiks izmantoti, lai kopā ar mobilo sakaru operatoriem un citām iesaistītajām pusēm nonāktu pie atbilstošākajiem risinājumiem mobilā interneta pārklājuma un tā pieejamības uzlabošanā.

"Savienojamība ir kļuvusi par būtisku mūsdienu ceļošanas aspektu," atzīst *Tarvo Topolev*, “RebelRoam” izpilddirektors. "Sadarbība ar ‘’Vivi’ atspoguļo mūsu apņemšanos nodrošināt uzticamus un ātrdarbīgus interneta risinājumus, kas atbilst pieaugošajām pasažieru gaidām digitālajā laikmetā."

Pēdējo gadu laikā “Starlink” satelīta risinājumi ir sevi pierādījuši gan jūrniecības nozarē, gan arī tālsatiksmes dzelzceļa pārvadājumu jomā. Satelīta nodrošinātā savienojama iespējas ir pārbaudījuši tādi uzņēmumi kā “Brightline”, “LTG Link”, ‘’Elron” un “ScotRail”, strauji gūstot popularitāti dzelzceļa operatoru vidū visā pasaulē.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

“RebelRoam” ir vadošais pasažieru Wi-Fi savienojamības nodrošinātājs starppilsētu autobusu, dzelzceļa un kruīzu sektorā, kas apkalpo vairāk nekā 4000 transportlīdzekļu visā pasaulē. “RebelRoam” misija ir uzlabot pasažieru Wi-Fi pieredzi, vienlaikus nodrošinot vislabāko ieguldījumu atdevi pasažieru transporta operatoriem. No 2024. gada RebelRoam ir “Peplink Platinum” partneris, kā arī “Peplink + Starlink” autorizētais risinājumu nodrošinātājs.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv